**Filozófia szakkör**2020-2021

**Szakkörvezető: Tóth István**

 Miért jó filozófiát tanulni?

Az idő múlása folyamatos kihívások elé állítja a modern, megújulni kívánó embert. Ezen feladatok megoldását mindig naprakész módszerekkel és gondolatokkal igyekszik az emberiség megoldani. Az innovatív ötletek azonban nem tudnak úgy létrejönni, ha nincs az ember fejében egy eszköztár, egy biztos alap, amelyre támaszkodhat és amely táptalaja lehet az újító gondolatoknak. Az iskola több funkcióval bíró intézmény. Ezek közül igen fontos, hogy tudást közvetítsen, amely a későbbiekben alapul szolgálhat újdonságok felfedezéséhez. Ahogy halad az idő és változnak a munkaerőpiac által támasztott igények és elvárások, úgy változik az iskolában leadott tananyag is. Az, hogy mi kerül be az iskola tantárgyai közé, nem biztos, hogy az adott tantárgy hasznosságát vagy a diákok preferenciáját tükrözi. A filozófia, mint a világ megértését elősegítő tantárgy is egy méltánytalanul mellésöpört terület. Aki filozófiával foglalkozik, az élettel magával foglalkozik: azzal, hogy az ember milyen helyet foglal el a világban, hogyan gondolkodik róla. Számtalan diszciplínájával olyan széles területet fed le, hogy bárki, aki a filozófiával elkezd foglalkozni, megtalálja a számára kedves utat. A filozófia által vizsgált kérdések az élet egyéb területén felmerülő problémáknál is megjelennek. A róluk való gondolkodás olyan ismereteket és módszereket ad, amelyek ezekben az élő helyzetekben is kamatoztathatók. Az antik korban élt nagy gondolkodók olyan sok mára elfogadott, tudományosan bizonyított tudást hagytak hátra, hogy egyértelművé válik, miért fontos ezek megismerése, hogy aztán ezeket tovább gondolva valami újat lehessen létrehozni. Ha valaki filozófiát tanul, akkor a gondolkodást választja: azt, hogy a minket körülvevő dolgokról, fogalmakról szabadon beszéljünk és gondolkodjunk, azt, hogy megismerje hogyan láttak adott problémákat egyes korokban. Megtanulja hogyan kell érvelni, vitatkozni, logikusan gondolkodni, bizonyítani és cáfolni. Megtanul kommunikálni: kifejezni magát és értőn hallgatni a másikat. Egymás véleményét tiszteletben tartani, egymást elfogadni úgy, hogy eközben a saját világát aktívan alakítja, színesíti, és ezzel végső soron személyiségét is fejleszti. A filozófia tehát az embert, mint komplex egységet vizsgálja és támogatja. Lehetőséget teremt, hogy gondolkozzunk, mely végső soron megválaszolja, hogy létezünk.

Mi a célja ennek a szakkörnek?

A szakkör célja, hogy bevezesse a tanulókat a filozófia világába. Megismerkedünk alapvető fogalmakkal, megtudjuk mi a filozófia tárgya, témái, módszerei. A tematikus órákon egy-egy problémakört vizsgálva vesszük át a témakörhöz kapcsolódó legjelentősebb filozófusokat és az ő gondolataikat. Az órák tematikája egymásra épül, de ha a diákságot adott témán belül vagy azon kívül foglalkoztatja valami, akkor annak is teret adunk. A szakkör semmiképp nem a filozófia érettségire készít fel. Ha a filozófia szakkörön részt veszel, tanulni fogsz a legjelentősebb filozófusok életéről, munkásságáról, egyes gondolatok korokon átívelő útjáról. Az óra célja, hogy izgalmas és tartalmas beszélgetésekkel bevezetést nyújtson és elmélyedjen a filozófia témaköreiben, és hogy megteremtsünk egy kellemes helyet, ahova a diákság azért tér be, hogy tartalmas diskurzusokban vehessen részt. Célom, hogy a filozófiai szakkörök ne könyvtárszagúak, sokkal inkább közvetlen, jó hangulatú beszélgetések legyenek.

Mit fogunk tanulni?

A következőkben a filozófia szakkör tanmenetét, főbb részegységeit mutatom be.

1. Bevezetés a filozófiába
	* Filozófia eredete
	* Filozófia alapkérdései
	* A filozófia részterületei
	* A filozófia viszonya a művészettel, természettudományokkal, vallással
2. Etika
	* Az etika alapjai
	* Jó-rossz igaz-hamis, szép-rút
	* Erkölcsös, erkölcstelen, erkölcsi dilemmák
	* Szabad-e az akarat?
	* A lelkiismeret és a bűntudat
	* Szeretet
	* Boldogság
3. Természetfilozófia
	* Démokrítosztól Arisztotelészig
	* Kozmológia és
	* Kozmogónia
	* Mi az anyag?
	* A tudomány határai
4. Logika
	* Mi a logika?
	* Logika az ókorban
	* Logika a későbbi korokban
	* Logika, mint a mesterséges intelligencia nyelve
5. Vallás
	* Hit és filozófia
	* Isten kérdése
	* Buddhizmus
	* Taoizmus
	* Kereszténység
	* Szekták
6. Metafizika
	* Mi a létező
	* Az okság
	* Az idő
	* Test és lélek
7. Politikafilozófia
	* Liberalizmus
	* Kapitalizmus
	* Szocializmus
8. Filozófia művészeti alkotásokban
	* Mátrix
	* Sztalker
	* Harcosok klubja